Narodna kola u Bosni i Hercegovini

**Narodna kola u Bosni i Hercegovini** predstavljaju jednu od njenih najpopularnijih vrsta narodnih igara (plesova).  
Postoje razne vrste narodnih kola i sačinjavaju pretežnu većinu kolektivnih narodnih igara  (plesova). Tu vlada raznolikost u pogledu: psihološkoga sadržaja, namjene, karaktera, stila, tehničkoga sastava i formi. Broj igrača može da bude manji, veći, neparan i paran. Osnovni poredak je zatvorena ili otvorena, lančana, spojena ili nespojena kružnica. Pjesme uz kolo nazivaju se kolske. Ritmička pratnja ponekad zamjenjuje udaranje predmetima. Igru prati svirka na domaćim muzičkim instrumentima. U nekim kolima uočljiv je povremeni ili stalni aritmički odnos između ritma muzike i ritma koraka. Imena i nazivi pojedinih vrsta kola koja imaju nešto zajedničko uvijek su opravdani. Tako naprimjer, izraz kolanje označava koračanje uokrug, kao da se obilazi oko nečega. Pojedina kola nose u imenu svoju bližu oznaku.
Dijele se po:
* rodu, spolu i dobi: "Djevojačko", "Momačko", "Staračko";
* po vremenu kada je nastalo: "Staro", "Najstarije", "Novo";
* prema prilikama kada se izvodi: "Proljećno", "Kolo o svadbi", "Kolo o piru", "Đerđečko", "Mladino", "Žalovito", "Mrtvačko";
* prema karakteru: "Tiho kolo", "Živo", "Oštro";
* prema pratnji: "Kolo ćutke", "Nepjevano", "Pjevačko", "Kolo uz "diple", "Kolo uz dvojnice";
* prema smjeru kretanja: "Kolo naokolo", "Unakolice", "Unaprijed", "Na jednu stranu", "Na dvije strane", "Na mijestu", "S mjesta", Cik-cak, tamo i ovamo";
* prema poretku: "Okruglo", "Kolo", "Kolači", "Jednovito (Jednostruko)", "Kolo u kolu", "Čador-kolo";
* prema broju koraka: "Dvojka", "Dvojac", "Trojanac", "Četverac" itd.;
* prema vrsti koraka: "Romica", "Šepica", "Preko noge", "Potrkuša", Poskakuša, Poklekuša, Geganje i dr.;
* prema naročitim radnjama, utisku: "Zuke" (zuka, zujanje nakita, zveckanje), "Dikulja", "Izvrnuto kolo", "Varalica";
* prema imenu mjesta, kraja, veće oblasti: "Janjsko", "Kozaračko", "Podgrmečko", "Žegaransko", "Boračko", "Osojničko" itd.;
* po imenima ljudi, vjerovatno dobrih igrača i kolovođa ili na nečiju uspomenu;
* prema početnom stihu pjesme uz kolo ("Lijepa Mara kolo vodi", "Milica je večerala", "Došlo pismo iz Bosne"). 

### Kozaračko kolo 
"Kozaračko kolo" nastalo je u selima na obroncima planine Kozare, po čemu je i dobilo ime. Postoji muško momačko kolo, kao i žensko djevojačko. Igra se i pjeva bez svirača, i to ritmički uz pjesmu. Prije Drugog svjetskog rata kolo je imalo "meraklijski" karakter. Ono je odzvanjalo radošću, nemirom, i znalo biti zadirljivo i izazivačko. "Kozaračko kolo" se naročito prenosilo širom Jugoslavije u toku Narodnooslobodilačke borbe.

"Kozaračko kolo" se igra na lijevu stranu, sa rukama u prepletu i drži se u velikom krugu. Onaj koji započinje pjesmu u kolu na jednoj strani ima dvojicu koji mu pomažu, a ostali ga prate na njegovoj strani, dok druga strana kola ćuti. Oni koji vode zatalasaju kolo svom snagom prema drugoj strani i pjevajući opet vrate kolo na staro mjesto. Čim on završi pjevanje, onda to isto pjevanje započinje jedan, na drugoj strani.

### Gluho kolo 
"Gluho kolo" je obično zatvoreni kružni ples i izvodi se bez muzike. Mogu mu prethoditi ili ga slijediti vokalne ili instrumentalne izvedbe. Plešu ga dva ili više plesača, a njihov broj nije ograničen. Broj plesača do dvadeset čini ples kola skladnim i obično do tog broja plesača se ne javlja nesklad u naglašenim koracima. Koraci i figure, često snažni i impresivni, zavise od raspoloženja i želje učesnika.

Sám ples karakterišu usklađeni udarci stopala plesača o plesnu površinu i daju daju ritam plesu, ubrzavajući ga ili usporavajući. "Gluho kolo" ne poznaje plesni par, muškarca i ženu kao plesače u pojedinim dijelovima plesa, a događa se da kolo plešu samo žene ili samo muškarci.

Na Kordunu ova vrsta kola zove se "Đikac", u Bukovici "Bukovačko kolo", a u Bosanskoj Krajini "Glamočko kolo". U kolu "Đikac" akcenat nije na ljepoti igranja, već na snazi momaka i djevojaka. Nekada davno kolo su mogle da igraju samo udavače, a ona koja uspijee da do kraja odigra gluho kolo dokazala je da je fizički potpuno zdrava i spremna za brak.

## Reference 
Kategorija:Muzika u Bosni i Hercegovini
Kategorija:Nematerijalna kulturna baština u Bosni i Hercegovini